
PÁLYÁZATI FELHÍVÁS


Békéscsaba Megyei Jogú Város Önkormányzata pályázatot hirdet a felsőfokú tanulmányokat folytatók támogatására a Békéscsaba vár és hazavár ösztöndíjprogram felsőoktatási hallgatói ösztöndíj elnyerésére.  

A pályázat célja: A felsőoktatásban tanuló békéscsabai fiatalok felsőfokú tanulmányainak segítése, az identitástudat kialakítása, a fiatalok Békéscsabához való kötődésének erősítése.
 
Az alábbi feltételek együttes teljesülése esetén pályázatot nyújthatnak be azok a személyek, akik:
· a nemzeti felsőoktatásról szóló törvény hatálya alá tartozó felsőoktatási intézményben alapképzésben, mesterképzésben vagy osztatlan képzésben vesznek részt, 
· Békéscsabán lakóhellyel vagy tartózkodási hellyel rendelkeznek, 
· a pályázat benyújtásának határnapjaként megjelölt napig 28. életévüket nem töltik be, 
· a pályázat benyújtásáig alap- vagy mesterképzésben az adott felsőoktatási intézmény által az oklevél megszerzéséhez előírt tanulmányi pontok (a továbbiakban: kreditek) legalább 50 %-át, osztatlan képzésben az adott felsőoktatási intézmény által az oklevél megszerzéséhez előírt kreditek legalább 60 %-át teljesítették.

A pályázatok benyújtása: A pályázatot – személyesen vagy postai úton – a mellékelt űrlapon kell benyújtani úgy, hogy az 2026. november 2. napjáig beérkezzen a Polgármesteri Hivatalhoz. A hiányosan vagy nem megfelelően kitöltött pályázati űrlap javítására, a hiányzó mellékletek benyújtására a pályázatok benyújtására nyitva álló határidő leteltét követően nincs lehetőség, azokat a polgármester érdemi vizsgálat nélkül elutasítja.

A pályázati űrlap: Békéscsaba Megyei Jogú Város Polgármesteri Hivatala Szociálpolitikai Osztályán igényelhető (5600 Békéscsaba, Szabadság tér 11-17.) és letölthető Békéscsaba Megyei Jogú Város honlapjáról (bekescsaba.hu).
A pályázati űrlaphoz csatolni kell:
· a felsőoktatási intézmény igazolását a pályázathoz szükséges kreditek teljesítéséről,
· a felsőoktatási intézmény igazolását a pályázó részére az oklevél megszerzéséhez előírt kreditek számáról,
· a pályázó által írt, legalább 1500, legfeljebb 3000 karakter terjedelmű önéletrajzot, amely tartalmazza a pályázó szakmai elképzeléseit, a felsőoktatási intézményben esetlegesen végzett tudományos, kutatói munka, tudományos diákköri tagság bemutatását.

Elnyerhető támogatás:
Az ösztöndíj összege félévenként 5 hónap időtartamra (szeptembertől januárig és februártól júniusig) havi 50.000,- Ft, amely a pályázat benyújtásakor folyamatban lévő félévtől négy félévig, de legfeljebb az oklevél megszerzéséig jár.

Maximálisan támogatható pályázatok száma: 3 fő

A beérkező pályázatokat az Ösztöndíj-véleményező Testület (a továbbiakban: Testület) megvizsgálja, Békéscsaba Megyei Jogú Város Önkormányzata Közgyűlésének a Békéscsaba vár és hazavár ösztöndíjprogramól szóló 17/2025. (IX. 26.) önkormányzati rendelete mellékletében foglalt elbírálási szempontrendszer alapján rangsorolja és meghatározza a támogatásra és elutasításra javasolt pályázatok körét. A polgármester – a Testület véleményének figyelembevételével – hozza meg döntését legkésőbb 2026. november 30. napjáig. 

Az ösztöndíjban részesülő pályázó köteles:
a) hallgatói jogviszonya folyamatos fenntartásával a pályázat benyújtásakor megjelölt felsőoktatási intézményben a pályázatban megjelölt szakon felsőfokú tanulmányait megszakítás nélkül végezni,
b) az ösztöndíj folyósításának ideje alatt a folyó félévre létesített hallgatói jogviszonyát minden év szeptember 30. napjáig és február 28. napjáig igazolni,
c) a felsőoktatási intézmény által előírt kreditet és az oklevelet a felsőoktatási intézmény által előírt képzési idő alatt megszerezni (ebbe az időtartamba nem számít bele az esetleges külföldön folytatott tanulmányok időtartama),
d) az oklevél megszerzését 30 napon belül annak másolatával igazolni,
e) az oklevél megszerzésétől számított 6 hónapon belül az oklevélben meghatározott végzettség szerinti munkakörben Békéscsabán teljes munkaidős munkaviszonyt vagy munkavégzésre irányuló egyéb jogviszonyt létesíteni,
f) az oklevél megszerzésétől számított 36 hónapon belül legalább az ösztöndíj folyósításának megfelelő számú hónap időtartamig a végzettség szerinti munkakörben Békéscsabán teljes munkaidős munkaviszony vagy munkavégzésre irányuló egyéb jogviszony keretében dolgozni,
g) az e) és f) pontban meghatározott foglalkoztatás(ok) megkezdését, illetőleg megszűnését a jogviszony(oka)t létrehozó, illetve megszüntető okirat másolatával annak keltétől számított 15 napon belül igazolni,
h) az e) és f) pontban meghatározott jogviszony előző évi időtartamát minden év január 31. napjáig a munkáltató által kiállított okirattal igazolni mindaddig, amíg az f) pontban meghatározott idő letelik,
i) a pályázati űrlapon megjelölt adatainak esetleges változásáról az önkormányzatot 15 napon belül értesíteni.

Az a pályázó, aki a fenti kötelezettségeinek, vagy az ösztöndíjszerződésben meghatározott kötelezettségeinek nem tesz eleget, a később folyósítandó ösztöndíjra jogosulatlanná válik, és a korábban folyósított ösztöndíj összegét a jegybanki alapkamattal növelten köteles az erre okot adó körülmény bekövetkeztétől számított 15 napon belül visszafizetni.

A pályázó a pályázatok benyújtásával hozzájárul ahhoz, hogy a benyújtott pályázatában megjelölt személyes adatait a pályázatot értékelő, a döntést előkészítő és döntéshozó személyek megismerjék, a pályázattal kapcsolatos feladataik ellátása során kezeljék.

A pályázatok benyújtásának helye: Békéscsaba Megyei Jogú Város Polgármesteri Hivatala Szociálpolitikai Osztály (5600 Békéscsaba, Szabadság tér 11-17. II. emelet 26. iroda) vagy elektronikus úton a szocialis@bekescsaba.hu e-mail címre
A pályázatok beérkezésének határideje: 2026. november 2.
Kérjük, hogy a borítékra írják rá: Békéscsaba vár és hazavár ösztöndíjprogram felsőoktatási hallgatói ösztöndíj pályázat



